Federer stuit Nadal in halfeind op gras | Netwerk24
Federer stuit Nadal in halfeind op gras
12 Julie 2019 20:47
Die Spanjaard Rafael Nadal is duidelik in sy noppies na sy sege Donderdag oor die Aussie Nick Kyrgios in die tweede ronde op Wimbledon. (Getty Images)
Die Switserse grasbaanmeester Roger Federer het Vrydagaand deurgedring na die eindstryd van die Wimbledon-tennistoernooi toe hy Spanje se kleibaankoning Rafael Nadal in vier stelle uitgeskakel het.
Federer, wat in die kwarteind met sy sege oor Japan se Kei Nishikori die eerste mansspeler geword het om 100 wedstryde in 'n enkele Grand Slam-tennistoernooi te wen, was in die halfeind net te goed vir sy jarelange teenstander.
Hy het uiteindelik met 7-6(3), 1-6, 6-3, 6-4 gewen en in die vierde stel vyf wedstrydpunte nodig gehad om die taai Spanjaard tot oorgawe te dwing.
Met die sege het hy sy eindstryd-afspraak met Serwië se Novak Djokovic, die verdedigende kampioen, bespreek.
Dié kragmeting word Sondag beslis.
Die bykans 38-jarige Federer is op soek na sy negende titel op die heilige grasbane in Londen. 'n Sege sal hom ook sy 20ste Grand Slam-kroon in die sak bring.
Djokovic, wat in verlede jaar se eindstryd in skoon stelle met Suid-Afrika se Kevin Anderson afgereken het, is deur na vanjaar se beslissende kragmeting nadat hy Vrydagmiddag met die Spanjaard Roberto Bautista Agut in vier stelle klaargespeel het. - Sportredaksie